CELEX: 32009R0641
Language: mt
Date: 2009-07-22 00:00:00
Title: Regolament tal-Kummissjoni (KE) Nru 641/2009 tat- 22 ta' Lulju 2009 li jimplimenta d-Direttiva 2005/32/KE tal-Parlament Ewropew u tal-Kunsill fir-rigward tar-rekwiżiti tal-ekodisinn għaċ-ċirkolaturi mingħajr tqalfit u indipendenti u għaċ-ċirkolaturi mingħajr tqalfit integrati fi prodotti (Test b’relevanza għaż-ŻEE)

23.7.2009   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 191/35
               
            REGOLAMENT TAL-KUMMISSJONI (KE) Nru 641/2009
      tat-22 ta' Lulju 2009
      li jimplimenta d-Direttiva 2005/32/KE tal-Parlament Ewropew u tal-Kunsill fir-rigward tar-rekwiżiti tal-ekodisinn għaċ-ċirkolaturi mingħajr tqalfit u indipendenti u għaċ-ċirkolaturi mingħajr tqalfit integrati fi prodotti
      (Test b’relevanza għaż-ŻEE)
      IL-KUMMISSJONI TAL-KOMUNITAJIET EWROPEJ,
      Wara li kkunsidrat it-Trattat li jistabbilixxi l-Komunità Ewropea,
      Wara li kkunsidrat id-Direttiva 2005/32/KE tal-Parlament Ewropew u tal-Kunsill tas-6 ta’ Lulju 2005 dwar it-twaqqif ta’ qafas għall-iffissar tar-rekwiżiti għall-ekodisinn ta’ prodotti li jużaw l-enerġija u li temenda d-Direttiva tal-Kunsill 92/42/KEE u d-Direttivi tal-Parlament Ewropew u tal-Kunsill 96/57/KE u 2000/55/KE (1), u b’mod partikolari l-Artikolu 15(1) tagħha,
      Wara li kkonsultat mal-Forum ta’ Konsultazzjoni dwar l-Ekodisinn,
      Billi:
      
                  (1)
               
               
                  Skont id-Direttiva 2005/32/KE, ir-rekwiżiti tal-ekodisinn għandhom jiġu stabbiliti mill-Kummissjoni għal prodotti li jużaw l-enerġija li jirrappreżentaw volumi sinifikanti ta’ bejgħ u kummerċ, li għandhom impatt ambjentali sinifikanti, u li jippreżentaw potenzjal sinifikanti għat-titjib f’termini tal-impatt ambjentali tagħhom mingħajr ma jinvolvu spejjeż żejda.
               
            
                  (2)
               
               
                  L-Artikolu 16(2) tad-Direttiva 2005/32/KE jipprovdi li, skont il-proċedura msemmija fl-Artikolu 19(3) u l-kriterji stabbiliti fl-Artikolu 15(2) ta’ dik id-Direttiva, u wara konsultazzjoni mal-Forum ta’ Konsultazzjoni dwar l-Ekodisinn, il-Kummissjoni tintroduċi, kif xieraq, miżura implimentattiva għall-apparat f’sistemi li jaħdmu b’mutur tal-elettriku u għat-tagħmir tat-tisħin, bħalma huma ċ-ċirkolaturi.
               
            
                  (3)
               
               
                  Il-Kummissjoni wettqet studju ta’ tħejjija biex tanalizza l-aspetti tekniċi, ambjentali u ekonomiċi taċ-ċirkolaturi li jintużaw ġeneralment fil-bini. L-istudju ġie żviluppat flimkien mal-partijiet interessati mill-Komunità u minn partijiet terzi, u r-riżultati tqiegħdu għad-dispożizzjoni tal-pubbliku.
               
            
                  (4)
               
               
                  Iċ-ċirkolaturi jikkonsmaw il-biċċa l-kbira mill-enerġija li tintuża minn sistemi tat-tisħin fil-bini. Barra minn hekk, tkun xi tkun il-ħtieġa tat-tisħin, il-biċċa l-kbira taċ-ċirkolaturi standard joperaw kontinwament. Għaldaqstant, iċ-ċirkolaturi huma wieħed mill-prodotti prijoritarji li jeħtieġu rekwiżiti tal-ekodisinn stabbiliti għalihom.
               
            
                  (5)
               
               
                  L-impatt ambjentali taċ-ċirkolaturi li jitqies bħala sinifikanti għall-fini ta’ dan ir-Regolament huwa l-konsum tal-elettriku fil-fażi tal-użu tagħhom.
               
            
                  (6)
               
               
                  L-istudju ta’ tħejjija juri li fis-suq Komunitarju jitqiegħdu madwar 14-il miljun ċirkolatur fis-sena u li l-aktar impatt ambjentali sinifikanti minn fost il-fażijiet kollha taċ-ċiklu tal-ħajja tagħhom huwa l-komsum tal-enerġija fil-fażi tal-użu li fl-2005 kien ta’ 50 TWh, li huwa ekwivalenti għal 23 miljun tunnellata ta’ emissjonijiet ta’ CO2. Jekk ma jittiħdux miżuri speċifiċi, il-konsum tal-elettriku mistenni li sal-2020 jiżdied għal 55TWh. L-istudju ta’ tħejjija juri li l-konsum tal-elettriku fil-fażi tal-użu jista’ jiġi mtejjeb b’mod sinifikanti.
               
            
                  (7)
               
               
                  Skont l-istudju ta’ tħejjija, ir-rekwiżiti dwar parametri oħrajn tal-ekodisinn imsemmijia fil-Parti 1 tal-Anness I għad-Direttiva 2005/32/KE mhumiex meħtieġa, peress li l-konsum tal-elettriku miċ-ċirkolaturi fil-fażi tal-użu huwa bil-bosta l-aktar aspett importanti għall-ambjent.
               
            
                  (8)
               
               
                  L-effiċjenza taċ-ċirkolaturi għandha tittejjeb bl-użu ta’ teknoloġiji eżistenti mhux brevettatti u li huma effettivi f’termini ta’ nfiq, li jwasslu għal tnaqqis tal-ispejjeż ikkombinati għax-xiri u t-tħaddim taċ-ċirkolaturi.
               
            
                  (9)
               
               
                  Ir-rekwiżiti tal-ekodisinn għandhom jarmonizzaw ir-rekwiżiti tal-konsum tal-elettriku għaċ-ċirkolaturi fil-Komunità kollha, u b’hekk jagħtu kontribut għall-funzjonament tas-suq intern u għat-titjib tal-prestazzjoni ambjentali ta’ dawn il-prodotti.
               
            
                  (10)
               
               
                  Sabiex jiżdied l-użu mill-ġdid u r-riċiklaġġ taċ-ċirkolaturi, il-manifatturi għandhom jipprovdu informazzjoni dwar kif iċ-ċirkolaturi jiġu mmontati u żarmati.
               
            
                  (11)
               
               
                  Ir-rekwiżiti tal-ekodisinn m’għandhomx iħallu impatt negattiv fuq il-funzjonalità taċ-ċirkolaturi u m’għandhomx jaffettwaw b’mod negattiv is-saħħa, is-sikurezza jew l-ambjent. B’mod partikolari, il-benefiċċji tat-tnaqqis ta’ konsum tal-elettriku fil-fażi tal-użu għandhom ipattu bil-kbir għal kwalunkwe impatti ambjentali addizzjonali waqt il-fażi tal-produzzjoni.
               
            
                  (12)
               
               
                  Ir-rekwiżiti tal-ekodisinn għandhom jiddaħħlu b’mod gradwali sabiex il-manifatturi jingħataw żmien biżżejjed biex jiddisinjaw mill-ġdid il-prodotti li huma soġġetti għal dan ir-Regolament skont ma jkun xieraq. L-iffissar taż-żmien ta’ meta jiddaħħlu dawn ir-rekwiżiti għandu jsir b’tali mod li l-impatti negattivi fuq il-funzjonalità taċ-ċirkolaturi fis-suq jiġu evitati, u li jitqiesu l-impatti tal-ispejjeż għall-manifatturi, partikolarment l-intrapriżi ż-żgħar u ta’ daqs medju, filwaqt li tiġi żgurata l-kisba f’waqtha tal-għanijiet ta’ dan ir-Regolament.
               
            
                  (13)
               
               
                  Il-valutazzjoni tal-konformità u l-kejl tal-parametri rilevanti tal-prodott għandhom jitwettqu permezz ta’ metodi ta’ kejl affidabbli, preċiżi u riproduċibbli li jqisu l-metodi l-iktar riċenti u avvanzati ta’ kejl rikonoxxuti b’mod ġenerali inkluż, fejn disponibbli, l-istandards armonizzati adottati mill-entitajiet Ewropej għal-istandardizzazzjoni, kif elenkati fl-Anness I għad-Direttiva 98/34/KE tal-Parlament Ewropew u tal-Kunsill tat-22 ta’ Ġunju 1998 li tistabbilixxi proċedura għall-għoti ta’ informazzjoni fil-qasam tal-istandards u tar-regolamenti tekniċi u tar-regoli dwar is-Servizzi tas-Soċjetà tal-Informazzjoni (2).
               
            
                  (14)
               
               
                  Dan ir-Regolament għandu jiżgura t-tqegħid malajr fis-suq ta’ teknoloġiji li jnaqqsu l-impatt ambjentali miċ-ċirkolaturi tul iċ-ċiklu tal-ħajja tagħhom, li sal-2020 għandu jwassal għal iffrankar ta’ 23 TWh fil-konsum tal-elettriku, li huwa ekwivalenti għal 11-il miljun tunnellata ta’ emissjonijiet ta’ CO2 meta mqabbel mas-sitwazzjoni fejn ma tittieħed ebda azzjoni.
               
            
                  (15)
               
               
                  Skont l-Artikolu 8 tad-Direttiva 2005/32/KE, dan ir-Regolament għandu jispeċifika l-proċeduri applikabbli għall-valutazzjoni tal-konformità.
               
            
                  (16)
               
               
                  Sabiex jiffaċilitaw il-kontrolli tal-konformità, il-manifatturi għandhom jipprovdu informazzjoni fid-dokumentazzjoni teknika msemmija fl-Annessi V u VI tad-Direttiva 2005/32/KE.
               
            
                  (17)
               
               
                  Minbarra r-rekwiżiti legalment vinkolanti stabbiliti f’dan ir-Regolament, għandhom jiġu identifikati punti ta’ riferiment indikattivi tal-aħjar teknoloġiji disponibbli biex jiżguraw id-disponibbilità u l-aċċessibbiltà faċli għall-informazzjoni dwar il-prestazzjoni ambjentali tul iċ-ċiklu tal-ħajja taċ-ċirkolaturi.
               
            
                  (18)
               
               
                  Il-miżuri previsti f’dan ir-Regolament huma skont l-opinjoni tal-Kumitat stabbilit permezz tal-Artikolu 19(1) tad-Direttiva 2005/32/KE,
               
            ADOTTAT DAN IR-REGOLAMENT:
      Artikolu 1
      Suġġett u ambitu tal-applikazzjoni
      1.   Dan ir-Regolament jistabbilixxi rekwiżiti tal-ekodisinn għat-tqegħid fis-suq ta’ ċirkolaturi mingħajr tqalfit (glandless) u indipendenti u ta’ ċirkolaturi mingħajr tqalfit integrati fi prodotti.
      2.   Dan ir-Regolament m'għandux japplika għal:
      
                  (a)
               
               
                  iċ-ċirkolaturi tal-ilma tax-xorb, għajr fir-rigward tar-rekwiżiti tal-informazzjoni tal-Punt 2 (4) tal-Anness I;
               
            
                  (b)
               
               
                  iċ-ċirkolaturi integrati fi prodotti li jitqiegħdu fis-suq sal-1 ta’ Jannar 2020 biex jissostitwixxu ċirkolaturi integrati fi prodotti identiċi li jitqiegħdu fis-suq sal-1 ta’ Awwissu 2015. Il-prodott li jintuża għas-sostituzzjoni u l-imballaġġ tiegħu għandu jkollhom indikazzjoni ċara dwar ma liema prodott(i) għandhom jintużaw.
               
            Artikolu 2
      Definizzjonijiet
      Minbarra d-definizzjonijiet stipulati fl-Artikolu 2 tad-Direttiva 2005/32/KE, għandhom japplikaw ukoll dawn id-definizzjonijiet:
      
                  (1)
               
               
                  “ċirkolatur” tfisser pompa tat-tip b’impeller (b’impulsjoni) li jkollha qawwa idrawlika output nominali ta’ bejn 1 W u 2 500 W u li tkun magħmula biex tintuża f’sistemi tat-tisħin jew f’ċirkwiti sekondarji ta’ sistemi ta’ distribuzzjoni ta’ tkessiħ;
               
            
                  (2)
               
               
                  “ċirkolatur mingħajr tqalfit (glandless)” tfisser ċirkolatur li jkollu x-xaft tal-mutur abbinat direttament mal-impeller u l-mutur imgħaddas fil-fluwidu li jkun qiegħed jiġi ppompjat;
               
            
                  (3)
               
               
                  “ċirkolatur indipendenti” tfisser ċirkolatur magħmul biex jaħdem indipendentement mill-prodott;
               
            
                  (4)
               
               
                  “prodott” tfisser apparat li jiġġenera u/jew li jittrasferixxi s-sħana;
               
            
                  (5)
               
               
                  “ċirkolatur tal-ilma tax-xorb” tfisser ċirkolatur magħmul speċifikament biex jintuża għar-riċirkolazzjoni tal-ilma tax-xorb kif definit fid-Direttiva 98/83/KE (3).
               
            Artikolu 3
      Rekwiżiti tal-ekodisinn
      Ir-rekwiżiti tal-ekodisinn għaċ-ċirkolaturi huma stipulati fl-Anness I.
      Il-konformità mar-rekwiżiti tal-ekodisinn għandhom jitkejlu kif meħtieġ mir-rekwiżiti stipulati fil-Punt 1 tal-Anness II.
      Il-metodu li jintuża għall-kalkolu tal-indiċi tal-effiċjenza fl-użu tal-enerġija taċ-ċirkolaturi huwa stipulat fil-Punt 2 tal-Anness II.
      Artikolu 4
      Valutazzjoni tal-konformità
      Il-proċedura tal-valutazzjoni tal-konformità msemmija fl-Artikolu 8 tad-Direttiva 2005/32/KE għandha tkun is-sistema tal-kontroll intern tad-disinn stipulata fl-Anness IV għal dik id-Direttiva jew is-sistema tal-ġestjoni għall-valutazzjoni tal-konformità stipulata fl-Anness V għal dik id-Direttiva.
      Artikolu 5
      Proċedura ta’ verifika għall-finijiet ta’ sorveljanza tas-suq
      Meta jwettqu l-kontrolli ta’ sorveljanza tas-suq imsemmija fl-Artikolu 3(2) tad-Direttiva 2005/32/KE għar-rekwiżiti stipulati fl-Anness I għal dan ir-Regolament, l-awtoritajiet tal-Istati Membri għandhom jużaw il-proċedura ta’ verifika deskritta fl-Anness III għal dan ir-Regolament.
      Artikolu 6
      Punti ta’ riferiment
      Il-punti ta’ riferiment indikattivi għaċ-ċirkolaturi bl-aħjar prestazzjoni disponibbli fis-suq meta dan ir-Regolament jidħol fis-seħħ huma stipulati fl-Anness IV.
      Artikolu 7
      Reviżjoni
      Sal-1 ta’ Jannar 2012, il-Kummissjoni għandha tirrivedi l-metodoloġija li tintuża għall-kalkolu tal-indiċi tal-effiċjenza fl-użu tal-enerġija, stipulat fil-Punt 2 tal-Anness II għal dan ir-Regolament, għaċ-ċirkolaturi mingħajr tqalfit u integrati fi prodotti.
      Sal-1 ta’ Jannar 2017, għandha tirrivedi dan ir-Regolament fid-dawl tal-progress teknoloġiku li jseħħ. Ir-reviżjoni għandha tinkludi l-valutazzjoni tal-alternattivi tad-disinn li jistgħu jiffaċilitaw l-użu mill-ġdid u r-riċiklaġġ.
      Ir-riżultati tar-reviżjonijiet għandhom jiġu ppreżentati lill-Forum tal-Konsultazzjoni dwar l-Ekodisinn.
      Artikolu 8
      Dħul fis-seħħ
      Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
      Għandu japplika skont din l-iskeda:
      
                  (1)
               
               
                  mill-1 ta’ Jannar 2013, iċ-ċirkolaturi mingħajr tqalfit u indipendenti, għajr għal dawk magħmulin speċifikament biex jintużaw f’ċirkwiti primarji ta’ sistemi tat-tisħin solari u f’heat pumps, għandu jkollhom indiċi tal-effiċjenza fl-użu tal-enerġija (EEI) kif definit fil-Punt 1(1) tal-Anness I.
               
            
                  (2)
               
               
                  mill-1 ta’ Awwissu 2015, iċ-ċirkolaturi mingħajr tqalfit u indipendenti u ċ-ċirkolaturi mingħajr tqalfit u integrati fi prodotti għandu jkollhom il-livell ta’ effiċjenza ddefinit fil-Punt 1(2) tal-Anness I.
               
            
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, it-22 ta’ Lulju 2009.
         
            
               Għall-Kummissjoni
            
            Andris PIEBALGS
            
               Membru tal-Kummissjoni
            
         
      
      
         (1)  ĠU L 191, 22.7.2005, p. 29.
      
         (2)  ĠU L 204, 21.7.1998, p. 37.
      
         (3)  ĠU L 330, 5.12.1998, p. 32.
      
         ANNESS I
         
            REKWIŻITI TAL-EKODISINN
         
         (1)   REKWIŻITI TAL-EFFIĊJENZA FL-UŻU TAL-ENERĠIJA
         
                  
                     (1)
                  
                  
                     Mill-1 ta’ Jannar 2013, iċ-ċirkolaturi mingħajr tqalfit u indipendenti, għajr għal dawk magħmulin speċifikament biex jintużaw f’ċirkwiti primarji ta’ sistemi tat-tisħin solari u f‘heat pumps, għandu jkollhom indiċi tal-effiċjenza fl-użu tal-enerġija (EEI) mhux ogħla minn 0,27, ikkalkolat skont il-Punt 2 tal-Anness II.
                  
               
                  
                     (2)
                  
                  
                     Mill-1 ta’ Awwissu 2015, iċ-ċirkolaturi mingħajr tqalfit u indipendenti u ċ-ċirkolaturi mingħajr tqalfit integrati fi prodotti għandu jkollhom indiċi tal-effiċjenza fl-użu tal-enerġija (EEI) mhux ogħla minn 0,23, ikkalkolat skont il-Punt 2 tal-Anness II.
                  
               (2)   REKWIŻITI TAL-INFORMAZZJONI DWAR IL-PRODOTT
         Mill-1 ta’ Jannar 2013,
         
                     (1)
                  
                  
                     l-indiċi tal-effiċjenza fl-użu tal-enerġija taċ-ċirkolaturi, ikkalkolat skont l-Anness II, għandu jiġi indikat fuq il-pjanċa tal-isem u fuq l-imballaġġ tal-prodott, u fid-dokumentazzjoni teknika, kif ġej: “EEI ≤ 0,[xx]”;
                  
               
                     (2)
                  
                  
                     għandha tingħata din l-informazzjoni: “Il-punt ta’ riferiment għall-aktar ċirkolaturi effiċjenti huwa EEI ≤ 0,20.”;
                  
               
                     (3)
                  
                  
                     għall-faċilitajijiet ta’ trattament, għandha tingħata informazzjoni rigward iż-żarmar, riċiklaġġ jew rimi ta’ komponenti u materjali fit-tmiem tal-ħajja tagħhom;
                  
               
                     (4)
                  
                  
                     din l-informazzjoni li ġejja għandha tingħata fuq l-imballaġġ u fid-dokumentazzjoni teknika taċ-ċirkolaturi tal-ilma tax-xorb: “Dan iċ-ċirkolatur huwa tajjeb biss għall-ilma tax-xorb.”.
                  
               Il-manifatturi għandhom jipprovdu informazzjoni dwar kif iċ-ċirkolatur jiġi stallat, użat u miżmum sabiex iħalli l-inqas impatt possibbli fuq l-ambjent.
         L-informazzjoni msemmija hawn fuq għandha tintwera b’mod ċar fuq il-websajts, li l-aċċess għalihom ikun bla ħlas, tal-manifatturi taċ-ċirkolaturi.
      
      
         ANNESS II
         
            METODI TA’ KEJL U METODOLOĠIJA GĦALL-KALKOLU TAL-INIDIĊI TAL-EFFIĊJENZA FL-UŻU TAL-ENERĠIJA
         
         1.   METODI TA’ KEJL
         Għall-fini tal-konformità mar-rekwiżiti u tal-verifika tal-konformità mar-rekwiżiti ta’ dan ir-Regolament, il-kejl għandu jitwettaq permezz ta’ proċedura ta’ kejl affidabbli, preċiża u riproduċibbli, li tqis il-metodi ta’ kejl l-aktar reċenti u avvanzati ġeneralment rikonoxxibbli, inkluż il-metodi stipulati f’dokumenti li n-numri ta’ referenza tagħhom ġew ippubblikati għal dak il-għan fil-Ġurnal Uffiċjali tal-Unjoni Ewropea.
         2.   METODOLOĠIJA GĦALL-KALKOLU TAL-INDIĊI TAL-EFFIĊJENZA FL-UŻU TAL-ENERĠIJA
         Il-metodoloġija li tintuża għall-kalkolu tal-indiċi tal-effiċjenza fl-użu tal-enerġija (EEI) għaċ-ċirkolaturi hija din:
         
                     1.
                  
                  
                     Meta ċirkolatur ikollu aktar minn setting wieħed ta’ head (għoli) u ta’ fluss, iċ-ċirkolatur jitkejjel fuq l-ogħla setting.
                     “Head” (H) tfisser l-għoli (f’metri) li ċ-ċirkolatur jiflaħ jitfa’ fil-punt ta’ funzjonament speċifikat.
                     “Fluss” (Q) tfisser il-volum ta’ ilma li jiċċirkola fiċ-ċirkolatur kull unità ta’ ħin (m3/h).
                  
               
                     2.
                  
                  
                     Jinstab il-punt fejn 
                           Q · H
                         jilħaq l-ogħla valur u l-fluss u l-“head” f'dan il-punt jiġu ddefiniti, bħala:Q100 %
                         u H100 %
                        .
                  
               
                     3.
                  
                  
                     Tiġi kkalkolata l-qawwa idrawlika Phyd
                         f’dan il-punt.
                     “Qawwa idrawlika” hija l-prodott aritmetiku tal-valuri tal-fluss (Q), tal-“Head” (H) u ta’ fattur ta’ konverżjoni li jallinja l-unitajiet li jintużaw fil-kalkolu.
                     “Phyd” hija l-qawwa idrawlika li ċ-ċirkolatur jagħti lill-fluwidu ppompjat fil-punt ta’ funzjonament speċifikat (f’watts).
                  
               
                     4.
                  
                  
                     Tiġi kkalkolata l-qawwa ta’ referenza permezz ta’ din il-formula:
                     
                        Pref
                         = 1,7 · Phyd
                         + 17 · (1 – e–0,3 · Phyd
                           
                        ), 1 W ≤ Phyd ≤ 2 500 W
                     “Qawwa ta’ referenza” hija r-relazzjoni bejn il-qawwa idrawlika u l-konsum tal-enerġija miċ-ċirkolatur, b’qies għad-dipendenza bejn l-effiċjenza u d-daqs taċ-ċirkolatur.
                     “Pref” hija l-konsum tal-enerġija ta’ referenza (f’watts) taċ-ċirkolatur.
                  
               
                     5.
                  
                  
                     Tiġi ddefinita l-kurva tal-kontroll ta’ referenza bħala l-linja dritta li tgħaqqad il-punti:
                     (Q
                        100 %, H
                        100 %) and (Q
                        0 %, )
                     
               
                     6.
                  
                  
                     Jintgħażel setting taċ-ċirkolatur li jiżgura li ċ-ċirkolatur ta’ fuq il-kurva magħżula jilħaq il-punt 
                           Q · H
                         = max point.
                  
               
                     7.
                  
                  
                     Jitkejlu l-valuri P1
                         u Hbi flussi:
                     
                        Q100 %
                        , 0,75 · Q100 %
                        , 0,5 · Q100 %
                        , 0,25 · Q100 %
                        .
                     “P1” tfisser il-qawwa ekettrika (f'watts) li ċ-ċirkolatur jikkonsma fil-punt ta’ funzjonament speċifikat.
                  
               
                     8.
                  
                  
                     B’dawn il-valuri ta’ flussi, jiġu kkalkolati:
                     , if Hmeas ≤ Href
                     
                     PL = P1,meas, if Hmeas > Href
                     
                     fejn Href
                         hija l-“head” korrispondenti fuq il-kurva tal-kontroll ta’ referenza għall-flussi differenti.
                  
               
                     9.
                  
                  
                     Using PL
                        u ta’ dan il-profil tat-tagħbija:
                     
                                 
                                    
                                                   Fluss
                                                   [%]
                                                
                                                
                                                   Ħin
                                                   [%]
                                                
                                             
                                                   100 
                                                
                                                
                                                   6 
                                                
                                             
                                                   75 
                                                
                                                
                                                   15 
                                                
                                             
                                                   50 
                                                
                                                
                                                   35 
                                                
                                             
                                                   25 
                                                
                                                
                                                   44 
                                                
                                             
                              
                              
                                 
                                    
                              
                           Tiġi kkalkolata l-medja differenzjata tal-qawwa PL,avg
                         permezz tal-formula:
                     PL,avg = 0,06 · PL,100 % + 0,15 · PL,75 % + 0,35 · PL,50 % + 0,44 · PL,25 %
                     
                     Jiġi kkalkolat l-indiċi tal-effiċjenza fl-użu tal-enerġija (1) permezz tal-formula:
                     
                        , where C20 %
                         = 0,49
                  
               
            (1)  CXX % tfisser fattur ta’ skalar li jiżgura li, meta jiġi ddefinit il-fattur tal-iskalar, XX% biss taċ-ċirkolaturi ta’ ċertu tip ikollhom EEI ≤ 0,20.
      
      
         ANNESS III
         
            PROĊEDURA TA’ VERIFIKA
         
         Għall-fini tal-kontroll tal-konformità mar-rekwiżiti stabbiliti fl-Anness I, l-awtoritajiet tal-Istati Membri għandhom jużaw il-proċedura ta’ kejl u kalkolu stipulata fl-Anness II.
         L-awtoritajiet tal-Istat Membru għandhom jittestjaw biss ċirkolatur wieħed. Jekk l-indiċi tal-effiċjenza fl-użu tal-enerġija jkollu valur ogħla b’aktar minn 7% minn dak li jiddikjara l-manifattur, il-kejl għandu jsir fuq tliet ċirkolaturi oħra. Il-mudell għandu jitqies bħala konformi meta l-medja aritmetika tal-valuri mkejla fuq dawn l-aħħar tliet ċirkolaturi ma tkunx ogħla b’aktar minn 7% mill-valuri ddikjarati mill-manifattur.
         Jekk dan ma jkunx il-każ, il-mudell jitqies li ma huwiex konformi mar-rekwiżiti ta’ dan ir-Regolament.
         Minbarra l-proċedura stipulata f’dan l-Anness, l-awtoritajiet tal-Istati Membri għandhom jużaw metodi ta’ kejl affidabbli, preċiżi u riproduċibbli, li jqisu l-metodi ta’ kejl l-aktar reċenti u avvanzati ġeneralment rikonoxxibbli, inkluż il-metodi stipulati f’dokumenti li n-numri ta’ referenza tagħhom ġew ippubblikati għal dak il-għan f’Il-Ġurnal Uffiċjali tal-Unjoni Ewropea.
      
      
         ANNESS IV
         
            PUNTI TA' REFERENZA NDIKATTIVI
         
         Fiż-żmien tal-adozzjoni ta’ dan ir-Regolament, il-punt ta’ riferiment għall-aħjar teknoloġija disponibbli fis-suq taċ-ċirkolaturi huwa EEI ≤ 0,20.